Dette året har barn gått i demonstrasjonstog i hopetall for å understreke kravet om en trygg klimaframtid. De kommer til å fortsette.
Hva svarer vi dem, vi som er voksne, foreldre og besteforeldre, og som ønsker dem det beste både nå og i framtida?
Kommunikasjon med barn og unge vil være viktig. Vi trenger alle å være trygge på at myndighetene på alle nivå vil gå 100 prosent inn for å bekjempe klimaendringene som virker skremmende på oss. Vi vet, og barna vet, at utsettelser nå ikke kan tillates, det vil føre til at motløsheten tar tak.
Valget 9. september bør bli et klimavalg. Engasjementet fra ungdommen fortjener å bli møtt med handling og et taktskifte som tar klimakrisen på alvor. Dette kan vi alle bidra til ved å gi ryggdekning til politikerne til å ta modige valg.
Vi har alle et ansvar, og politikerne aller mest.
Eva Ormåsen (til venstre) bor i Brumunddal og er pensjonert lærer. Hun har fem barn og 14 barnebarn, froteller hun. – Jeg fikk et sterkt miljøengasjement allerede tidlig på 70-tallet gjennom Erik Dammanns Fremtiden i våre hender. Som besteforelder ble medlemskap i BKA helt selvsagt. Er også medlem i flere andre miljøorganisasjoner.
Inger-Beth Sandham er fra Hamar. – Men jeg har også Bodø i mitt hjerte etter flere tiår der som lærer og rektor. Har to barn og fire barnebarn. Miljøengasjementet mitt er noe som har fulgt meg fra barnsben av og blitt holdt vedlike gjennom arbeidet i skolen. Har vært medlem i BKA noen år, savnet å være flere som kunne bakket opp de unge da de demonstrerte i vår. Slik ble behovet for et BKA Hedmark skapt. Er veldig spent på hvordan det vil gå på oppstartsmøtet vårt kommende uke!